प्रभु और प्रभु की प्रकृति कभी नियम नहीं तोडते पर भक्‍त की प्रेमाभक्ति के कारण प्रभु और प्रभु की प्रकृति नियम तोड देते हैं । संतों द्वारा की गई श्री रामचरितमानस जी के दो प्रसंग की व्‍याख्‍या हमें इस तथ्‍य की अनुभूति करवाते हैं । जब प्रभु के प्रिय भरतजी, प्रभु को राज्‍याभिषेक के लिए मनाने वन जा रहे थे तब प्रकृति ने बिना पतझड़ ऋतु के पतझड़ कर श्री भरतजी के मार्ग में पत्‍तों का बिछौना किया जिससे उनके पैरों को कष्‍ट न पहुँचे । वनवास के दौरान प्रभु ने स्‍वयं अपने लिए कभी पतझड़ करवा पत्‍तों का बिछौना नहीं बनवाया, कंकड और पत्‍थरों पर स्‍वयं चले पर अपने भक्‍त के लिए ऐसा करवाया । प्रकृति को नियम तोडने के लिए प्रेरित किया । प्रभु ने स्‍वयं भी भक्‍त के लिए अपना नियम तोडा । भगवती शबरी जी का भी उदाहरण यहाँ जीवन्त प्रतीक होता है । मर्यादा अवतार में नियम से बंधे मेरे प्रभु श्रीरामजी ने अपना नियम तोडा और भगवती शबरी के हाथ जूठे बैर खाये । जिन जगतनियंता प्रभु का जूठन हम प्रसादरूप में पाकर स्वयं को कृत्यकृत्य और धन्य मानते हैं, उन्हीं भक्तवत्सल प्रभु ने अपने भक्त के जूठे बैर बड़े चाव से ग्रहण किये । ऐसा मानना चाहिए कि पहला बैर अपने श्रीमुखं में रखते ही मेरे प्रभु ने भगवती शबरी का उद्धार कर दिया, उन्हें भवसागर से पार कर दिया, आवागमन से मुक्त कर दिया - फिर इतने बैर क्यों खाये मेरे प्रभु ने । बैर में क्या प्राकृतिक मिठास थी - नहीं वह भक्तिभाव की मिठास थी जिसको रामराज्य के दौरान जगतजननी मां जानकी द्वारा राजमहल में भोजन परोसने के समय भी प्रभु याद करते थे और कहते थे कि यह राजरसोर्इ बहुत स्वादिष्ट बनी है पर फिर भी इसमें वह स्वाद नहीं जो मेरी शबरी के बैर में थी ।